b'\n_START_ARTICLE_\nEbdo Mihemed\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nMihemed on Syyrian kurdi ja syntyisin Aleppon kaupungista. Mihemed asuu nyky\xc3\xa4\xc3\xa4n vaimonsa, 4-vuotiaan poikansa ja 13-vuotiaan tytt\xc3\xa4rens\xc3\xa4 kanssa Ruotsissa. Kaksi vanhempaa lasta j\xc3\xa4i Syyriaan._NEWLINE_Mihemed on itseoppinut ammattimuusikko ja on soittanut lapsesta saakka tanb\xc5\xabr-luuttua. H\xc3\xa4n osaa puhua kurdia (kurmand\xc5\xbei), arabiaa ja turkkia. Kielitaidosta on hy\xc3\xb6ty\xc3\xa4, koska h\xc3\xa4iden yleis\xc3\xb6n\xc3\xa4 Syyriassa voi olla arabeja, kurdeja, turkkilaisia tai turkmeeneja. H\xc3\xa4n on esiintynyt enimm\xc3\xa4kseen kotimaassaan Syyriassa, mutta on esiintynyt my\xc3\xb6s Turkissa, Dubaissa ja Saksassa. H\xc3\xa4\xc3\xa4keikkoja h\xc3\xa4n tekee vuodessa 500\xe2\x80\x93600 kappaletta._NEWLINE_Mihemed on suorittanut kahden ja puolen vuoden mittaisen asepalveluksen Syyriassa. Se on ollut ainoa tauko h\xc3\xa4nen 20-vuotiaana alkaneella ammattimuusikon urallaan._NEWLINE_H\xc3\xa4n haluaa suomalaisissa haastatteluissa k\xc3\xa4ytett\xc3\xa4v\xc3\xa4n arabiankielist\xc3\xa4 nime\xc3\xa4\xc3\xa4n Abdo Mohamed. Helsingin Sanomien mukaan t\xc3\xa4m\xc3\xa4 valinta johtuu Syyrian diktatuurista. Kurdiv\xc3\xa4hemmist\xc3\xb6 ei voi esimerkiksi opiskella omalla \xc3\xa4idinkielell\xc3\xa4\xc3\xa4n, vaan arabia on ainoa tunnustettu kieli.\n_START_SECTION_\nSyyrian sis\xc3\xa4llissota\n_START_PARAGRAPH_\nSyyriassa alkoi kansannousu vuoden 2011 alussa. Konfliktista huolimatta Mihemed jatkoi h\xc3\xa4\xc3\xa4laulajan ammatissaan tehden laulukeikkaa p\xc3\xa4\xc3\xa4asiassa Aleppon l\xc3\xa4hikyliss\xc3\xa4. Toukokuussa 2012 Mihemedilla oli en\xc3\xa4\xc3\xa4 hyvin v\xc3\xa4h\xc3\xa4n keikkoja, koska sis\xc3\xa4llissodasta johtuen h\xc3\xa4it\xc3\xa4 ei juuri j\xc3\xa4rjestet\xc3\xa4. Taisteluiden siirrytty\xc3\xa4 Aleppoon vuoden 2012 kes\xc3\xa4ll\xc3\xa4 Mihemed pakeni sotaa vaimonsa ja kahden nuorimman lapsensa kanssa ensin Turkkiin yritt\xc3\xa4en saada sielt\xc3\xa4 viisumia Suomeen. Kun t\xc3\xa4m\xc3\xa4 ei onnistunut, niin he matkustivat laittomasti Egeanmeren yli Kreikkaan ja sielt\xc3\xa4 edelleen vuoden 2013 kev\xc3\xa4\xc3\xa4ll\xc3\xa4 Ruotsiin, jossa h\xc3\xa4nen vaimollaan on sukulaisia.\n_START_SECTION_\nNiilin hanhet eli Pinsed\xc3\xae Z\xc3\xaade\n_START_PARAGRAPH_\nArtisti tuli Suomessa tunnetuksi Niilin hanhet -nimisest\xc3\xa4 Youtube-videosta. Videon tekee joidenkin mielest\xc3\xa4 hauskaksi siihen lis\xc3\xa4tty suomenkielinen tekstitys, joka muistuttaa \xc3\xa4\xc3\xa4nt\xc3\xa4mykselt\xc3\xa4\xc3\xa4n kurdinkielist\xc3\xa4 sanoitusta. Videossa soi kansanlaulu Pinsed\xc3\xae Z\xc3\xaade, josta Mihemedin kutsumanimi Pensseliset\xc3\xa4 juontaa juurensa. Niilin hanhet -nimi tulee laulun kertos\xc3\xa4keess\xc3\xa4 toistuvasta fraasista. N\xc3\xa4in Ebdo Mihemedin laululla ei ole mit\xc3\xa4\xc3\xa4n tekemist\xc3\xa4 siveltimen kanssa. Niilinhanhen nykyinen suomenkielinen nimi on afrikanhanhi.  _NEWLINE_Videon on sanottu olevan yksi ilmentym\xc3\xa4 \xe2\x80\x9dv\xc3\xa4\xc3\xa4rin kuultujen\xe2\x80\x9d lauluvideoiden internet-ilmi\xc3\xb6st\xc3\xa4. Video ilmestyi YouTubeen 23. elokuuta 2009 ja sen on tekstitt\xc3\xa4nyt TheKassitus nimimerkki\xc3\xa4 k\xc3\xa4ytt\xc3\xa4nyt helsinkil\xc3\xa4isopiskelija. H\xc3\xa4nell\xc3\xa4 ei ollut videota tekstitt\xc3\xa4ess\xc3\xa4\xc3\xa4n tietoa alkuper\xc3\xa4isten sanojen merkityksest\xc3\xa4 tai laulajan henkil\xc3\xb6llisyydest\xc3\xa4 vaan h\xc3\xa4n oli etsinyt tekstitett\xc3\xa4v\xc3\xa4kseen mahdollisimman paljon suomelta kuulostaneen videon. Lokakuussa 2009 video oli mukana Iltasanomien hauskimpien nettivideoiden \xc3\xa4\xc3\xa4nestyksess\xc3\xa4, jossa t\xc3\xa4m\xc3\xa4 valittiin kaikkein hauskimmaksi._NEWLINE_Mihemedist\xc3\xa4 tehtiin my\xc3\xb6s muita videoita \xe2\x80\x9dsuomennoksineen\xe2\x80\x9d YouTubeen, kuten Mursuvaara, Lakana, Mineraaleja, Mihemmedin Eskimolaulu sek\xc3\xa4 Talon Kastike. N\xc3\xa4m\xc3\xa4 muut videot eiv\xc3\xa4t kuitenkaan saaneet samanlaista suosiota aikaan. Helsingin Sanomien toimittaja Esa M\xc3\xa4kisen mukaan \xe2\x80\x9djostain syyst\xc3\xa4 ne [muut samaan ideaan perustuvat videot] eiv\xc3\xa4t vain ole lainkaan niin hauskoja. Pensseli-set\xc3\xa4 on hyv\xc3\xa4\xc3\xa4 huumoria. Hajusavu ei ole.\xe2\x80\x9d_NEWLINE_KSF Entertainment Group julkaisi kappaleesta karaokeversion "suomennossanoilla" ammattik\xc3\xa4ytt\xc3\xb6\xc3\xb6n tarkoitetulle levylle._NEWLINE_Pinsed\xc3\xae Z\xc3\xaaden alkuper\xc3\xa4iset sanat kertovat surullisen tarinan \xe2\x80\x9dtyt\xc3\xb6st\xc3\xa4, joka pyyt\xc3\xa4\xc3\xa4 \xc3\xa4idilt\xc3\xa4\xc3\xa4n lupaa l\xc3\xa4hte\xc3\xa4 rakastamansa pojan matkaan, mutta \xc3\xa4iti kertoo, ett\xc3\xa4 tyt\xc3\xa4r onkin jo vaihdettu lammaslaumaan\xe2\x80\x9d. Tytt\xc3\xb6 vetoaa \xc3\xa4itiins\xc3\xa4, ett\xc3\xa4 my\xc3\xb6t\xc3\xa4j\xc3\xa4israhoilla he voisivat ostaa vaikka Aleppon kaupungin, mutta p\xc3\xa4\xc3\xa4t\xc3\xb6st\xc3\xa4 ei voi en\xc3\xa4\xc3\xa4 perua._NEWLINE_Helsingin Sanomien Kuukausiliitteen numerossa 10/2009 oli sanat k\xc3\xa4\xc3\xa4nnetty suomeksi seuraavasti:_NEWLINE_\xc2\xbbLeila, julma Leila_NEWLINE__NEWLINE_Hyv\xc3\xa4 \xc3\xa4iti, anna minun naida h\xc3\xa4net_NEWLINE__NEWLINE_Hyv\xc3\xa4 \xc3\xa4iti, anna minun naida h\xc3\xa4net_NEWLINE__NEWLINE_Pyyd\xc3\xa4 tuhat kultaa_NEWLINE__NEWLINE_ja viisi sataa ylim\xc3\xa4\xc3\xa4r\xc3\xa4ist\xc3\xa4_NEWLINE__NEWLINE_Vaadi tuhat kultaa_NEWLINE__NEWLINE_ja viisi sataa ylim\xc3\xa4\xc3\xa4r\xc3\xa4ist\xc3\xa4_NEWLINE__NEWLINE_Sill\xc3\xa4 viidell\xc3\xa4 sadalla voit ostaa Aleppon kaupungin_NEWLINE__NEWLINE_Sill\xc3\xa4 viidell\xc3\xa4 sadalla voit ostaa Aleppon kaupungin_NEWLINE__NEWLINE_Vapauta hiuksesi \xc3\xa4iti_NEWLINE__NEWLINE_Avaa palmikkosi_NEWLINE__NEWLINE_Voi voi rakas, on liian my\xc3\xb6h\xc3\xa4ist\xc3\xa4_NEWLINE__NEWLINE_Olet jo mennyt, kultaseni_NEWLINE__NEWLINE_Sinut on vaihdettu lammaslaumaan\xc2\xbb\n_START_SECTION_\nMediailmi\xc3\xb6\n_START_PARAGRAPH_\nKun Pensselised\xc3\xa4st\xc3\xa4 oli tullut suuri internet-ilmi\xc3\xb6 Suomessa, Helsingin Sanomien toimittaja Janne Toivonen paikallisti laulajan suomalaisten kurdien avustuksella Koillis-Syyriaan, jossa t\xc3\xa4m\xc3\xa4 on tunnettu h\xc3\xa4\xc3\xa4laulaja.  Ebdo Mihemedin l\xc3\xb6ydytty\xc3\xa4 keskeisen\xc3\xa4 yhteyshenkil\xc3\xb6n\xc3\xa4 on ollut 16 vuotta Suomessa asunut, nykyisin Laukaassa asuva yritt\xc3\xa4j\xc3\xa4 Saydo Al Hanan, joka on Mihemedin lapsuudenyst\xc3\xa4v\xc3\xa4 Efrinist\xc3\xa4. Yll\xc3\xa4tt\xc3\xa4v\xc3\xa4n uudelleentapaamisen my\xc3\xb6t\xc3\xa4 Al Hananista tuli Mihemedin manageri, tulkki, roudari ja kuljettaja._NEWLINE_Aluksi Mihemed ei ollut tietoinen omasta internet-suosiostaan, koska YouTube on Syyriassa kielletty. H\xc3\xa4n oli ilahtunut kuullessaan menestyksest\xc3\xa4\xc3\xa4n, ja halusi Helsingin Sanomien kautta v\xc3\xa4litt\xc3\xa4\xc3\xa4 viestin ihailijoilleen: \xe2\x80\x9dKutsukaa minut konsertoimaan!\xe2\x80\x9d._NEWLINE_Tuotantoyhti\xc3\xb6 Filmiteollisuus Fine toi Mihemedin ensimm\xc3\xa4iselle Suomen vierailulleen marraskuussa 2009. H\xc3\xa4n esiintyi muun muassa televisiossa Ne Salmiset -ohjelmassa ja h\xc3\xa4net n\xc3\xa4htiin my\xc3\xb6s Kymmenen uutisten loppukevennyksess\xc3\xa4 5. marraskuuta 2009. Ensimm\xc3\xa4isen Suomen vierailun yhteydess\xc3\xa4 \xc3\xa4\xc3\xa4nitettiin my\xc3\xb6s h\xc3\xa4nen laulamansa kurdinkielinen musiikkialbumi The Best of Pensseliset\xc3\xa4, joka julkaistiin 7. joulukuuta 2009. H\xc3\xa4n my\xc3\xb6s teki muutaman ravintolakeikan, muun muassa Tampereella, Helsingiss\xc3\xa4 ja Jyv\xc3\xa4skyl\xc3\xa4ss\xc3\xa4. Mihemed saapui toiselle, kahden kuukauden kiertueelle Suomeen helmikuussa 2010, jonka yhteydess\xc3\xa4 h\xc3\xa4n esiintyi ymp\xc3\xa4ri maan Etel\xc3\xa4-Suomesta aina Rovaniemelle saakka. Alkukev\xc3\xa4\xc3\xa4n 2010 kiertue j\xc3\xa4i my\xc3\xb6s toistaiseksi h\xc3\xa4nen viimeisekseen Suomessa. _NEWLINE_Sen j\xc3\xa4lkeen kun uutisoitiin Mihemedin olevan pakolaisena Ruotsissa, levy-yhti\xc3\xb6 p\xc3\xa4\xc3\xa4tti tuoda j\xc3\xa4ljelle j\xc3\xa4\xc3\xa4neet The Best of Pensseliset\xc3\xa4 -levyt uudestaan myyntiin ja lahjoittaa niist\xc3\xa4 saadut rahat Mihemedille.'